b'\n_START_ARTICLE_\nCanals (Costera)\n_START_SECTION_\nGeografia\n_START_PARAGRAPH_\nLocalitzat a la vall de Montesa, entre la Serra Grossa i la Costera. La major part del municipi \xc3\xa9s plana, amb petit sector al sud per on penetren les estibacions de la Serra Grossa, on s\'al\xc3\xa7a l\'Atalaia (556 msnm) i la Creu (520 msnm), en el l\xc3\xadmit amb L\'Olleria, quedant entre ambd\xc3\xb3s el port del mateix nom. El riu C\xc3\xa0nyoles travessa el terme en direcci\xc3\xb3 O-NE; el riu dels Sants, afluent del C\xc3\xa0nyoles, neix prop d\'aquest terme i ja en ell es bifurca, formant dues s\xc3\xa9quies per a regs en els termes de X\xc3\xa0tiva i altres municipis de la Costera._NEWLINE_El municipi cont\xc3\xa9 els nuclis de poblaci\xc3\xb3 de Canals, Aiacor i la Torre de Cerd\xc3\xa0, o Torre dels Frares. La vila \xc3\xa9s en la ribera esquerra del riu C\xc3\xa0nyoles. Per la seva proximitat a l\'Alc\xc3\xbadia de Crespins forma una conurbaci\xc3\xb3 amb aquesta localitat. Des de Val\xc3\xa8ncia, s\'accedeix a aquesta localitat a trav\xc3\xa9s de la A-7.\n_START_SECTION_\nHist\xc3\xb2ria\n_START_PARAGRAPH_\nUna l\xc3\xa0pida funer\xc3\xa0ria, que es conserva en el museu Sant Pius V de Val\xc3\xa8ncia, trobada en l\'antiga esgl\xc3\xa9sia g\xc3\xb2tica de Canals, desapareguda fa d\xc3\xa8cades fa m\xc3\xa9s que probable l\'exist\xc3\xa8ncia d\'una vila romana en el municipi. Durant l\'\xc3\xa8poca musulmana fou una important alqueria que pertanyia a X\xc3\xa0tiva._NEWLINE_Ja en \xc3\xa8poca cristiana, el 24 de mar\xc3\xa7 de 1241, el rei en Jaume I va donar a Dion\xc3\xads d\'Hongria la torre i llogaret de Canals a canvi del castell i la vall de Veo i la d\'A\xc3\xadn a canvi d\'altres territoris. Va ser repoblat amb majoria catalana. El 30 de juliol de 1350 Pere IV d\xc3\xb3na el lloc a Raimon de Riusech darrere la seua confiscaci\xc3\xb3 a Joan Eximenis d\'Urrea, amb la condici\xc3\xb3 que si l\'esmentat Raimon no tingu\xc3\xa9s descend\xc3\xa8ncia per via lleg\xc3\xadtima masculina seria incorporada a la Corona, per\xc3\xb2 acab\xc3\xa0 sent venuda, amb l\'aprovaci\xc3\xb3 del rei, a la ciutat de X\xc3\xa0tiva, el 19 de febrer de 1353, amb la categoria de baronia. Durant el temps que X\xc3\xa0tiva exerc\xc3\xad la jurisdicci\xc3\xb3 els pleits per afers tributaris van ser constants. L\'any 1506 X\xc3\xa0tiva compra La Torreta._NEWLINE_En 1552 durant la Revolta de les Germanies serv\xc3\xad de caserna al virrei que s\'hi establ\xc3\xad per atacar a l\'Encobert a X\xc3\xa0tiva i va fer-hi for\xc3\xa7a presoners. En 1639 Felip IV, pr\xc3\xa8via indemnitzaci\xc3\xb3 a X\xc3\xa0tiva de 20.000 lliures, d\xc3\xb3na la independ\xc3\xa8ncia a Canals amb el t\xc3\xadtol de vila. En el segle XIX a banda l\'activitat agr\xc3\xa0ria ja s\'hi enregistra activitat industrial, 24 f\xc3\xa0briques de vidriat i terrissa ordin\xc3\xa0ria, un mol\xc3\xad de paper d\'estrassa, un martinet per a fabricar coure, 4 molins fariners i 4 telers de llen\xc3\xa7 donen fe d\'ella. En el segle XX aqueixa activitat creix amb l\'oli, mobles, materials de construcci\xc3\xb3 i, sobre tots, la implantaci\xc3\xb3 del t\xc3\xa8xtil.\n_START_SECTION_\nEconomia\n_START_PARAGRAPH_\nL\'economia es reparteix entre l\'agricultura, taronja fonamentalment per\xc3\xb2 tamb\xc3\xa9 productes de l\'horta, i la ind\xc3\xbastria, famosa per tot arreu la seua producci\xc3\xb3 t\xc3\xa8xtil encarnada en la f\xc3\xa0brica familiar Ferrys (tancada l\'any 2007 per fallida); el calcer, l\'adob de pells, el marbre i la cantereria, ara en decad\xc3\xa8ncia, que abast\xc3\xa0 tal import\xc3\xa0ncia que als canalins se\'ls coneixia amb el malnom de "perolers".\n_START_SECTION_\nCanalins en pol\xc3\xadtica\n_START_PARAGRAPH_\nEntre el 2000 i el 2015, el canal\xc3\xad Agust\xc3\xad Cerd\xc3\xa0 va ser president d\'Esquerra Republicana del Pa\xc3\xads Valenci\xc3\xa0 (ERPV). Cerd\xc3\xa0 va ser diputat al Congr\xc3\xa9s a Madrid per la circumscripci\xc3\xb3 de Barcelona a la VIII Legislatura (2004-2008), durant gran part d\'aquesta legislatura va ser el portaveu d\'aquesta formaci\xc3\xb3 a l\'hemicicle i representant d\'Esquerra Republicana en diferents comissions del parlament espanyol. Abans Cerd\xc3\xa0 va participar de la fundaci\xc3\xb3 de Bloc de Progr\xc3\xa9s Jaume I - Front pel Pa\xc3\xads Valenci\xc3\xa0. Abans havia militat a Moviment de Defensa de la Terra (MDT) i el PSAN (Partit Socialista d\'Alliberament Nacional), \xc3\xa8poca en la qual \xc3\xa9s un dels fundadors de l\'organitzaci\xc3\xb3 juvenil Maulets._NEWLINE_Per una altra banda, Canals \xc3\xa9s bressol tamb\xc3\xa9 de Fran Ferri, destacat dirigent del partit pol\xc3\xadtic valenci\xc3\xa0 Comprom\xc3\xads. Entre 2009 i 2014 va ser Secretari General del Bloc Jove (organitzaci\xc3\xb3 juvenil del Bloc Nacionalista Valenci\xc3\xa0). El 2011 va ser elegit per primera vegada diputat a les Corts Valencianes. El 2015 va ser el candidat m\xc3\xa9s votat al proc\xc3\xa9s de prim\xc3\xa0ries de Comprom\xc3\xads per la circunscripci\xc3\xb3 de Val\xc3\xa8ncia. El 2015 torna a ser diputat i exerceix com a portaveu de Comprom\xc3\xads a les Corts Valencianes. A les elecciones auton\xc3\xb2miques del 2019 torna a ser elegit diputat.\n_START_SECTION_\nGastronomia i cultura\n_START_PARAGRAPH_\nLa gastronomia canalina presenta l\'olla, el putxero i l\'arr\xc3\xb2s al forn com a plats forts; tamb\xc3\xa9 hi ha el costum, molt arrelat, de les "torraes" de carn i embotit. _NEWLINE_El mes d\'abril el Club Atletisme Canals organitza la Mitja Marat\xc3\xb3 Canals, una de les m\xc3\xa9s antigues del Pa\xc3\xads, ja que l\'any 1985 va celebrar la seua primera edici\xc3\xb3._NEWLINE_Dintre de l\'\xc3\xa0mbit de la cultura cal destacar la tasca que realitza l\'Associaci\xc3\xb3 Musical Canalense amb el manteniment d\'una Escola d\'Educands (Escola de M\xc3\xbasica Joaqu\xc3\xadn Sell\xc3\xa9s) i una Banda de M\xc3\xbasica._NEWLINE_Altres associacions culturals s\xc3\xb3n el Grup de Danses "Canyamars", el Grup de Dases "Pensat i Fet", el Grup de Pols i Pua "La Pua", la Colla De Dol\xc3\xa7ainers i Tabaleters i la Uni\xc3\xb3 Musical "Santa Cec\xc3\xadlia".'